Το **Citroën C4 Cactus** ήταν ένα μικρομεσαίο 5-πορτο crossover SUV αυτοκίνητο, που κατασκευάστηκε από τη γαλλική αυτοκινητοβιομηχανία Citroën, από τον Απρίλιο του 2014 έως τον Σεπτέμβριο του 2020. Διατέθηκε αποκλειστικά ως μπροστοκίνητο και σε 5-πορτο αμάξωμα, το οποίο φέρει σχεδιαστικές αναλογίες που θυμίζουν hatchback, με αποτέλεσμα να θεωρηθεί εξ αρχής από αρκετά έντυπα ως 5-πορτο hatchback. Στις 26 Οκτωβρίου 2017 παρουσιάστηκε η Φάση 2 του μοντέλου, με εμφανώς πιο δυναμική αισθητική, καθώς και 1 εκατοστό χαμηλότερο ύψος, η οποία απέκτησε έναν κάπως πιο hatchback crossover χαρακτήρα, και μπήκε στην παραγωγή τον Ιανουάριο του 2018.

Από τα μέσα του 2018 μέχρι σήμερα παράγεται στη Βραζιλία, για τις αγορές της Λατινικής Αμερικής. Προηγουμένως, εξαγόταν στα κράτη αυτά από την Ευρώπη.

Συγγενικά μοντέλα
-----------------

Αν και το C4 Cactus ανήκει επίσημα στη μικρομεσαία κατηγορία C σύμφωνα την ευρωπαϊκή κατάταξη μεγέθους, ωστόσο βασίστηκε στην πλατφόρμα PF1 του τότε Ομίλου PSA, στην οποία βασίζονται και τα αυτοκίνητα πόλης Citroën C3, DS 3 και Peugeot 208, που ανήκουν στην κατηγορία B (supermini αυτοκίνητα πόλης).

Βασικά στοιχεία
---------------

Αντιθέτως, παρά την ονομασία του, δεν μοιράζεται σχεδόν κανένα κοινό στοιχείο με το μικρομεσαίο Citroën C4 δεύτερης γενιάς, που κατασκευαζόταν την ίδια χρονική περίοδο. Μάλιστα το C4 Cactus είναι ελαφρύτερο κατά 200 ολόκληρα κιλά από το «κανονικό» C4 δεύτερης γενιάς, με τα 175 από αυτά να οφείλονται στην πλατφόρμα και τα άλλα μείον 25 σε επιμέρους επιλογές (6 κιλά από τη γυάλινη οροφή, 11 κιλά από την κατάργηση των μοχλών ανοίγματος των πίσω παραθύρων, 6 κιλά από τη στάνταρ μονοκόμματη πλάτη του πίσω καθίσματος και 1,5 κιλό από την ενσωμάτωση των πιτσιλιστηρίων στους υαλοκαθαριστήρες).

Το σαλόνι και το ταμπλό ενός Citroën C4 Cactus Feel Edition PureTech e-THP 110 του 2014.
Ο πίνακας οργάνων του προηγούμενου C4 Cactus.
Ακόμα και το σαλόνι του C4 Cactus είναι εντελώς διαφορετικό από αυτό του C4 και γενικώς όλων των άλλων μοντέλων της εταιρείας. Αξιοσημείωτη είναι η απουσία κλασικού πίνακα οργάνων, καθώς ο οδηγός βλέπει μέσα από το τιμόνι μία μικρή ψηφιακή οθόνη για την ταχύτητα και τη στάθμη του καυσίμου, ενώ το κλασικό στροφόμετρο έχει αντικατασταθεί από μια άκρως ευανάγνωστη ένδειξη της βέλτιστης σχέσης στο κιβώτιο ταχυτήτων (αν και στην πράξη, η ανυπαρξία στροφόμετρου πυροδότησε τότε πολλά αρνητικά σχόλια στον Τύπο αυτοκινήτου και στο κοινό, με αρκετούς μάλιστα ιδιοκτήτες του μοντέλου να το τοποθετούν μετά ως aftermarket). Παράλληλα, φέρει και μια κεντρική οθόνη αφής των 7 ιντσών (είχε πρωτοεισαχθεί στο Peugeot 308 δεύτερης γενιάς, με την άφιξή του στις αγορές τον Σεπτέμβριο του 2013, επίσης ως στάνταρ), με ευανάγνωστη απεικόνιση και έλεγχο όλων των άλλων λειτουργιών του αυτοκινήτου. Στη βάση αυτής της κεντρικής οθόνης υπάρχουν και μερικά κλασικά κουμπιά, παραδοσιακής διάταξης.

Μια εντυπωσιακή καινοτομία του Citroën C4 Cactus στον τομέα της παθητικής ασφάλειας, είναι ότι ο αερόσακος συνοδηγού έχει μετακομίσει στην οροφή, από την οποία ανοίγει (αντί από το ταμπλό μπροστά από τον συνοδηγό) και ξεδιπλώνεται προς τα κάτω, μειώνοντας έτσι και άλλο τον κίνδυνο τραυματισμού σε τυχόν μετωπική πρόσκρουση. Επίσης, μια ακόμα άμεση συνέπεια αυτού του παράγοντα, είναι το ασυνήθιστο άνοιγμα και η μεγάλη χωρητικότητα που διαθέτει το ντουλαπάκι του συνοδηγού.

Καινοτομία Airbump
------------------

Citroën C4 Cactus Φάσης 1 με μαύρα πάνελ Airbump, στο Σαλόνι Αυτοκινήτου της Γενεύης τον Μάρτιο του 2015.
Το ξεχωριστό σχεδιαστικό στοιχείο του Citroën C4 Cactus, που εμφανίστηκε για πρώτη φορά διεθνώς σε αυτό το μοντέλο, είναι η καινοτομία των πάνελ **Airbump**, μια παγκόσμια αποκλειστικότητα, όπου το ειδικής αισθητικής εξωτερικό «κέλυφος» προστατεύει το αμάξι από φθορές σε προσκρούσεις χαμηλής ταχύτητας. Το σύστημα αυτό αποτελείται από μια σειρά πολυάριθμες αεροκυψέλες που καλύπτονται από ένα εξωτερικό κέλυφος από θερμοπλαστική πολυουρεθάνη (TPU), έχοντας έτσι ιδιαίτερη ανθεκτικότητα στις μικροφθορές. Παράλληλα, προσφέρει και μια μοναδική αισθητική ταυτότητα στο μοντέλο. Το ίδιο σύστημα Airbump εμφανίστηκε και στο Citroën C3 τρίτης γενιάς, που κυκλοφόρησε στην αγορά τον Νοέμβριο του 2016.

Ειδικότερα στο Citroën C4 Cactus, το σύστημα αεροπροστασίας Airbump έχει τοποθετηθεί μπροστά, πίσω και πλευρικά, και διατίθεται σε 4 χρωματισμούς: Μαύρο, Γκρι, Dune (αμμόλοφος, δηλαδή σε κρεμ ανοιχτό, όπως αυτό στις ερήμους) και Chocolate (όπως τα σοκολατί στο λευκό αυτοκίνητο της πρώτης φωτογραφίας της αρχικής λεζάντας), σε χρωματικές αντιθέσεις με τα 10 διαθέσιμα χρώματα του αμαξώματος.

Παρά την ύπαρξη των πάνελ Airbump, ο αεροδυναμικός συντελεστής Cd του C4 Cactus είναι 0,30 - νούμερο πολύ καλό για μοντέλο crossover.

Στη Φάση 2 του μοντέλου, που μπήκε στην παραγωγή τον Ιανουάριο του 2018 και κυκλοφόρησε για πρώτη φορά στην Ευρώπη στις 14 Απριλίου, το σύστημα αεροπροστασίας Airbump τυπικώς διατηρήθηκε, αλλά πλέον τα σχετικά πάνελ καταλαμβάνουν εμφανώς μικρότερη έκταση στο αμάξωμα από όσο στη Φάση 1.

Αντικατάσταση του C4 Cactus
---------------------------

Αρχικά, σύμφωνα με τη διευθύνουσα σύμβουλο της Citroën, Linda Jackson, σε συνέντευξή της τον Νοέμβριο του 2019, η νέα γενιά του C4 Cactus επρόκειτο να κυκλοφορήσει μέσα στο 2020. Τελικώς όμως, αποφασίστηκε να πάρει τη θέση του η τρίτη γενιά του Citroën C4 που αποκαλύφθηκε στις 16 Ιουνίου 2020 και αντικατέστησε οριστικά το C4 Cactus, για το οποίο δεν θα υπάρξει διάδοχος. Μάλιστα το C4 τρίτης γενιάς βασίζεται στην CMP (Common Modular Platform) πλατφόρμα του Ομίλου PSA και του Peugeot 208 και όχι στην EMP2 πλατφόρμα των Peugeot 308 και 3008, ενώ θα διατηρήσει την λίγο μεγαλύτερη απόσταση από το έδαφος που διέθετε το C4 Cactus. Η πλατφόρμα CMP μπορεί να φιλοξενήσει και μπαταρία, όπως συμβαίνει ήδη στο Peugeot e-208 και το νέο C4 προσφέρει εξ αρχής και μια αμιγώς ηλεκτροκίνητη έκδοση, που είναι και το πρώτο ηλεκτροκίνητο μοντέλο μαζικής παραγωγής στην ιστορία της Citroën. Η παραγωγή του C4 Cactus έληξε τον Σεπτέμβριο του 2020.

Επίσης, η Linda Jackson δήλωσε επίσημα ότι μέχρι το 2025 η Citroën θα διαθέτει και μία αμιγώς ηλεκτροκίνητη έκδοση για κάθε μοντέλο της. Για την ιστορία, το πρώτο μοντέλο της εταιρείας προς αυτή την κατεύθυνση είναι η plug-in υβριδική έκδοση του SUV Citroën C5 Aircross, γνωστή ως Hybrid 225 ë-EAT8, η οποία μπήκε στην παραγωγή τον Δεκέμβριο του 2019 και κυκλοφόρησε για πρώτη φορά, σταδιακά, μέσα στο πρώτο εξάμηνο του έτους 2020.

Βραβεία
-------

* 2014 *Top Gear (περιοδικό)* «Hatchback of the Year».
* 2015 Σαλόνι Αυτοκινήτου της Νέας Υόρκης: World Car Design of the Year
* 2015 Σαλόνι Αυτοκινήτου της Γενεύης (*Car Design News*): «Production Car of the Year»
* 2017 *Auto Express* «Small SUV of the Year».

Πωλήσεις
--------

Οι χρονολογίες δίνονται σε ημερολογιακά έτη και όχι σε σεζόν (model years).

| Έτος | Ευρώπη |
| --- | --- |
| 2014 | 28.974 |
| 2015 | 78.888 |
| 2016 | 71.378 |
| 2017 | 56.245 |
| 2018 | 57.637 |
| 2019 | 52.600 |
| 2020 | 26.379 |
| 2021 | 1.188 |

| Έτος | Αργεντινή | Κατάταξη | Βραζιλία | Κατάταξη |
| --- | --- | --- | --- | --- |
| 2017 | 652 | 77-ο |  |  |
| 2018 | 2.424 | 48-ο | 3.300 | 82-ο |
| 2019 | 4.260 | 29-ο | 16.439 | 46-ο |
| 2020 | 4.763 | 16-ο | 9.529 | 47-ο |
| 2021 | 5.579 | 11-ο | 19.553 | 32-ο |

Αναφορές
--------

1. ↑  «Citroën C4 Cactus production». Αρχειοθετήθηκε από το πρωτότυπο στις 26 Ιουνίου 2015. Ανακτήθηκε στις 24 Ιουλίου 2015.
2. ↑  Citroën: Der neue Citroën C4 Cactus Preise & Technische Daten. Hrsg.: Citroën. 10. Januar 2018 Auflage. 10. Januar 2018, S. 2.
3. ↑  «Επίσημο: Citroen C4 και e-C4».
4. ↑  «C4 Cactus Topgear Award - Citroën Ireland». Citroen.ie. 15 Δεκεμβρίου 2014. Αρχειοθετήθηκε από το πρωτότυπο στις 28 Ιουνίου 2018. Ανακτήθηκε στις 1 Ιουλίου 2018.
5. ↑  «World Car of the Year 2015 revealed». Αρχειοθετήθηκε από το πρωτότυπο στις 2015-04-10.. Ανακτήθηκε στις 2015-04-07.
6. ↑  «Citroën C4 Cactus Wins Car Design News Award for 'Production Car of the Year' - Citroën United Kingdom». Citroen.co.uk. 5 Μαρτίου 2015. Ανακτήθηκε στις 23 Σεπτεμβρίου 2015.
7. ↑  «Small SUV of the Year 2017: Citroën C4 Cactus | New Car Awards 2017: The winners». Auto Express. 28 Ιουνίου 2017. Ανακτήθηκε στις 1 Ιουλίου 2018.
8. ↑  Ευρώπη = Ευρωπαϊκή Ένωση + Ηνωμένο Βασίλειο + Ελβετία + Νορβηγία + Ισλανδία
9. ↑  «Citroën C4 Cactus European sales figures». *carsalesbase.com* (στα Αγγλικά). 3 Αυγούστου 2014. Ανακτήθηκε στις 1 Φεβρουαρίου 2022.
10. ↑  «Así fueron las ventas totales en 2017». *Motor1.com* (στα Ισπανικά). Ανακτήθηκε στις 1 Φεβρουαρίου 2022.
11. ↑  «Así fueron las ventas totales en 2018». *Motor1.com* (στα Ισπανικά). Ανακτήθηκε στις 1 Φεβρουαρίου 2022.
12. ↑  «Carros mais vendidos do Brasil em 2018». *AUTOO*. 12 Μαΐου 2021. Ανακτήθηκε στις 1 Φεβρουαρίου 2022.
13. ↑  «Así fueron las ventas totales en 2019». *Motor1.com* (στα Ισπανικά). Ανακτήθηκε στις 1 Φεβρουαρίου 2022.
14. ↑  «Carros mais vendidos do Brasil em 2019». *AUTOO*. 13 Μαΐου 2021. Ανακτήθηκε στις 1 Φεβρουαρίου 2022.
15. ↑  «Así fueron las ventas totales en 2020». *Motor1.com* (στα Ισπανικά). Ανακτήθηκε στις 1 Φεβρουαρίου 2022.
16. ↑  «Carros mais vendidos do Brasil em 2020». *AUTOO*. 13 Μαΐου 2021. Ανακτήθηκε στις 1 Φεβρουαρίου 2022.
17. ↑  «Así fueron las ventas totales en 2021». *Motor1.com* (στα Ισπανικά). Ανακτήθηκε στις 1 Φεβρουαρίου 2022.
18. ↑  «Carros mais vendidos do Brasil em 2021». *AUTOO*. 3 Ιανουαρίου 2021. Ανακτήθηκε στις 1 Φεβρουαρίου 2022.

Βιβλιογραφία
------------

* *Catalogue de la Revue Automobile*. 2014. σελ. 180. ISBN 978-3-613-30768-1.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Citroën C4 Cactus** |

* Δοκιμή του Citroën C4 Cactus 1.2 PureTech 110 hp από το περιοδικό 4Τροχοί (Σεπτέμβριος 2014)
* Citroën C4 Cactus/ la berline douce sympa reposante (στα γαλλικά)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Citroën, Όμιλος Stellantis |
| --- |
|  |
| Ευρώπη | 
* Berlingo
* C3
* C3 Aircross
* C4
* C5 X
* C5 Aircross
* C-Elysée
* DS 3 Crossback
* DS 7 Crossback
* DS 9
* Jumpy
* Jumper
 |
|  |
| Κίνα (επιπλέον μοντέλα) | 
* C2
* C3-XR
* C4 L
* C6
* DS 4S
* DS 5LS
* DS 6
 |
|  |
| Ιστορικά μοντέλα | 
* Type A
* Type B2
* Type B10
* Type B12
* Type B14
* Type C
* Type C4
* Type C6
* Rosalie
* Traction Avant
* TUB
* TUC
* H Van
* 2CV
* Acadiane
* Ami 6 / Ami 8 / Ami Super
* AX
* Axel
* Bijou
* BX
* CX
* C-ZERO
* C1
* C1 ev'ie
* C2
* C3 Picasso
* C3 Pluriel
* C4 Aircross
* C4 Cactus
* C4 Picasso
* C5
* C6
* C8
* C15
* C25
* C35
* C-Crosser
* Dyane
* DS
* ID
* DS 3
* DS 4
* DS 5
* Elysée
* E-Méhari
* Evasion
* FAF
* Fukang
* GS
* GSA
* LN
* LNA
* M35
* Méhari
* Nemo
* Saxo
* SM
* Visa
* XM
* Xantia
* Xsara
* Xsara Picasso
* ZX
 |
|  |
| Πρωτότυπα μοντέλα | 
* Traction Avant 22CV
* Prototype C
* Eco 2000
* Activa
* Citella
* Xanae
* C6 Lignage
* C-SportLounge
* C-Airplay
* C-Métisse
* GT by Citroën
* DS Inside
* Revolte
* GQ
* Metropolis
* Survolt
* Tubik
* DS Numéro 9
 |

 |